Imtella' Ottubru 6, 2021 Diversi ħut u għasafar nstabu mejta għal għonq il-kosta ta' Huntington Beach u Newport Beach f'Kalifornja wara li 500,000 litru żejt imlew il-baħar 'il barra mill-kosta ta' dan l-istat Amerikan , f'dak li qed jiġi deskritt mill-midja internazzjonali bħala diżastru ambjentali. Il-ħruġ taż-żejt beda minn pipeline u niġġeż aktar minn 30 kilometru ta' bajjiet, fosthom żona protetta. Ir-roqgħa mdaqqsa ta' żejt ksiet fost l-oħrajn biċċiet sħaħ mill-kosta ta' Huntington Beach, fejn ġiet irreġistrata l-agħar tniġġiż biż-żejt li laqat lill-Kalifornja mill-1969. Il-bajja ngħalqet u l-gwardji tal-kosta tal-istat jinsabu għaddejjin b'ħidma ta' tindif. L-investigazzjonijiet dwar dan id-diżastru għadhom għaddejjin, fejn fost l-oħrajn se jiġi stabbilit jekk iż-żejt inxteridx wara li l-pipeline ntlaqat minn ankra ta' vapur.